L'Ajuntament de Sagunt presenta les noves edicions del Campus Dofí, l'Escola d'Estiu i el Diverestiu
15 de maig 2024

![](/media/yz4hbz5w/img_9506-c.jpg?width=850&height=566.6666666666666)

La regidoria d'Activitat Física, Salut i Esports, la regidoria de Joventut i Infància i la regidoria de Serveis Socials de l'Ajuntament de Sagunt han presentat una nova edició dels tradicionals campus d'estiu: Campus Dofí, Escola d'Estiu i Diverestiu, respectivament. Els campus es duran a terme del 25 de juny al 31 de juliol.

En l'acte han participat l'alcalde de Sagunt, Darío Moreno; el regidor d'Activitat Física, Salut i Esports, Javier Timón; el regidor de Joventut i Infància, Roberto Rovira; i la regidora de Serveis Socials, Nuria Carbó.

L'alcalde de Sagunt, Darío Moreno, ha remarcat: **«Hi ha més de 4.000 xiquetes i xiquets a la nostra ciutat i que tinguem pràcticament 1.000 places a disposició en estes activitats és indicatiu dels esforços que fa l'Ajuntament, perquè estem parlant que oferim places per a pràcticament més del 20 % de la infància del municipi».** Així mateix, l'alcalde ha indicat que **«pot semblar una cosa menor»,** però que s'ha de valorar per tot el treball que hi ha **«per part dels departaments, per tots els recursos que es dediquen i, òbviament, per l'impacte positiu»** que això genera en el municipi.

### **Escola d'Estiu**

Respecte a l'Escola d'Estiu que promou la regidoria de Joventut i Infància, esta serà la seua vint-i-novena edició i comptarà amb 500 places. És un projecte d'educació en el temps lliure amb el qual es pretén que els xicotets i les xicotetes de la ciutat puguen dur a terme activitats lúdiques i educatives en les seues vacances d'estiu. Enguany, és protagonista la celebració de ‘30 anys d'oci educatiu’, un projecte de sensibilització i educació.

L'Escola d'Estiu està destinada a xiquets i xiquetes de 3 a 12 anys (nascuts entre 2012 i 2020). A més, es dividix en quatre grups d'edat: Mini escola, per a xiquets i xiquetes de 3 a 4 anys (2019 i 2020); Escoleta, de 5 i 6 anys (2017 i 2018); Campa, de 7 i 8 anys (2015 i 2016); i Urbà, de 9 a 11 anys (2012, 2013 i 2014). **«Depenent de l'edat de xiquets i xiquetes que tindran una atenció i unes activitats diferenciades»,** ha ressaltat Roberto Rovira.

L'horari base del campus serà de 9 a 13.30 hores. Per als qui així ho desitgen, estarà l'opció de l'Escola Matinera, per a entrar a les 8 hores. A més, els qui opten per l'opció de menjador, eixiran a les 15.30 hores. Enguany, les portes dels col·legis tancaran al cap de 10 minuts de l'entrada. L'Escola d'Estiu es durà a terme en el CEIP Montíber i el CEIP Cronista Chabret de Sagunt; en el CEIP Victoria Joaquín Rodrigo, CEIP María Yocasta i CEIP Begoña del Port de Sagunt; i en el centre social Voro Alandí d’Almardà.

**«Enguany tenim el menjador entre els col·legis del Port de Sagunt i de Sagunt, la qual cosa és una novetat i una altra novetat més és que també tenim un centre més. Donem especial atenció també al nucli d’Almardà, que era un dels compromisos que teníem des de l'Equip de Govern»,** ha destacat Rovira.

Respecte a la conciliació familiar, el regidor de Joventut i Infància ha manifestat: **«No és només deixar xiquets i xiquetes en un espai i ja està, sinó que és una oferta d'oci educatiu, de cultura i de formació en altres àmbits».**

El termini d'inscripció s'obrirà el pròxim 21 de maig a les 8 hores i es tancarà el 31 de maig. La inscripció en línia es farà a través del següent enllaç: [https://aytosagunto.apuntate.online/pio/](https://aytosagunto.apuntate.online/pio/).

![](/media/5m1fluho/escolaestiu_c.jpg?width=601.1261261261261&height=850)

El preu de la matrícula serà de 130 euros o de 230 euros si s'agafa l'opció de menjador. Per als qui no opten per l'opció de menjador, tindran una bonificació del 40 % les famílies nombroses de categoria general, i d'un 60 % les famílies monoparentals general i especial.

A més, s'oferiran reunions amb les famílies: en el Casal Jove del Port de Sagunt, a les 18 hores, el 3 de juny per a la seu del CEIP María Yocasta; el 4 de juny per a la seu del CEIP Begoña; i el 5 de juny per a la seu del CEIP Victoria i Joaquín Rodrigo; en el Consell Agrari de Sagunt, a les 18 hores, el 6 de juny per a la seu del CEIP Cronista Chabret; i el 10 de juny per a la seu del CEIP Montíber; i en el centre cultural Voro Alandí d’Almardà, a les 18 hores, l'11 de juny.

Enguany, l'Escola d'Estiu també comptarà amb una reserva de places per a menors amb necessitats educatives especials. La matrícula d'este grup de menors es farà de forma personalitzada, telefonant al 697602243. D'altra banda, a través del projecte Erasmus+, es realitzarà en cada seu i per setmanes una activitat en anglés anomenada _Let's xat_.

### **Campus Dofí**

Per a la vint-i-dosena edició del Campus Dofí de la regidoria d'Activitat Física, Salut i Esports s'oferiran 400 places, igual que en l'edició del 2023. La meitat estarà destinada a l'opció sense menjador, i l'altra meitat a l'opció amb menjador. Les inscripcions començaran el 20 de maig a les 17 hores i finalitzaran el 9 de juny en la web [https://aytosagunto.apuntate.online/pio/](https://aytosagunto.apuntate.online/pio/).

El regidor d'Activitat Física, Salut i Esports ha explicat que els xiquets i xiquetes participants es distribuiran en 24 grups, amb 10 grups de 3 a 5 anys i 10 places per grup, 10 grups de 6 a 8 anys i 15 places per grup, i 4 grups de 9 a 12 anys i 20 places per grup. A més, el campus comptarà amb 46 monitors i monitores.

El preu del campus serà de 66 € per a l'opció sense menjador i de 133 € per a l'opció amb menjador, per a empadronats. El Campus Dofí es durà a terme en el Poliesportiu Municipal (internuclis) i està destinat a xiquets i xiquetes d'entre 3 i 12 anys.

La primera etapa es desenvoluparà del 25 de juny al 10 de juliol, i la segona de l'11 de juliol al 26 de juliol. L'horari serà de 9 a 13.30 hores, i es pot optar pel Campus Matiner per a entrar a les 8 hores i per l'opció amb menjador per a eixir a les 15.30 hores.

El campus comptarà un any més amb els servici de piscina, excursions al parc aquàtic Monmar (Moncofa) per als més xicotets i activitats de _Padel surf_ en el punt nàutic de la platja.

![](/media/t0tfbccf/campusdelfinval_c.jpg?width=601.1261261261261&height=850)

Javier Timón també ha assegurat que el campus **«és una forma perfecta de garantir la conciliació laboral i familiar per a totes eixes famílies que ho necessiten en este període vacacional dels xiquets i xiquetes».** D'altra banda, Timón ha apuntat: **«Comptem amb una terapeuta ocupacional en el departament, des de fa diversos mesos que ja ha treballat al campus de Pasqua i que el continuarà fent en este campus Dofí per a, d'alguna forma, millorar tot el treball que es feia amb eixos xiquets i xiquetes amb necessitats especials».**

### **Diverestiu**

El Diverestiu que promou la regidoria de Serveis Socials és un programa d'oci i temps lliure dirigit a persones amb discapacitat. Les persones participants són aquelles empadronades en el municipi, que estiguen escolaritzades en els centres d'Educació Especial, o fins als 30 anys, que no estiguen escolaritzades, i tinguen necessitats educatives especials. Esta és una manera de garantir la conciliació laboral i familiar per a aquells pares i mares que ho necessiten.

Nuria Carbó ha explicat una de les novetats: **«Enguany tenim la novetat que compartirem espai amb una de les seus de l'Escola d'Estiu. Estarem en el CEIP Begoña per a fomentar la inclusió de les persones amb discapacitat».**

**![](/media/qkrjk2sq/diverestiuval_c.jpg?width=601.1261261261261&height=850)**

L'oferta del Diverestiu és de 15 places. Les activitats consistiran en espais creatius de treballs manuals, psicomotricitat fina i gruixuda, jocs de textures i sensacions tèrmiques, taller d'expressió corporal i relaxació, musicoteràpia i experimentació amb instruments, espai de cinema i teatre d'ombres, eixides a la plaça, escoles esportives i excursió final.

L'horari serà de 9.30 a 13.30 hores en el CEIP Begoña del Port de Sagunt. El període d'inscripcions serà del 20 de maig a les 12 hores al 7 de juny i es realitzarà de manera telemàtica: [https://aytosagunto.apuntate.online/pio/](https://aytosagunto.apuntate.online/pio/).

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-presenta-les-noves-edicions-del-campus-dofi-l-escola-d-estiu-i-el-diverestiu/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-presenta-les-noves-edicions-del-campus-dofi-l-escola-d-estiu-i-el-diverestiu/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-presenta-les-noves-edicions-del-campus-dofi-l-escola-d-estiu-i-el-diverestiu/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-presenta-les-noves-edicions-del-campus-dofi-l-escola-d-estiu-i-el-diverestiu/)